Klaus Iohannis, premiat de Consiliul Atlantic pentru conducerea exemplară a României
- Alexandru Sălăvăstru
- 2 mai 2024, 18:03
Klaus Iohannis va primi premiul Distinguished International Leadership Award, acordat de către Consiliul Atlantic. Premiul este acordat pentru cariera sa remarcabilă și conducerea exemplară a României.
Klaus Iohannis, premiat pentru rolul său de lider transatlantic şi european
Pe 8 mai, la Waldorf Astoria din Washington, DC., va avea loc ceremonia acordării premiilor Consiliului Atlantic 2024. Acestea sunt denumite de mass-media „Oscarurile Washingtonului", iar premiile vor fi înmânate de Stephen J. Hadley, președintele Consiliului.
Pe lângă Klaus Iohannis, vor fi premiaţi secretarul comerţului din SUA, Gina Raimondo și comandantul suprem aliat în Europa (SACEUR).
De asemenea, vor mai primi premii generalul Christopher G. Cavoli, şi actriţa şi producătoarea malaeziană de origine chineză premiată cu Oscar Michelle Yeoh, ambasadoare a bunăvoinţei a Programului Naţiunilor Unite pentru Dezvoltare (PNUD) şi membră a Comitetului Olimpic Internaţional.
Gina Raimondo va fi premiată pentru serviciul public remarcabil
Generalul Christopher G. Cavoli va primi distincţia în semn de recunoaştere a carierei sale de peste 35 de ani în armata SUA. Acesta a deținut cele mai înalte funcții în Statele Unite ale Americii, Europa şi Asia.
Actrița Michelle Yeoh este prima persoană de origine asiatică care a câştigat premiul pentru cea mai bună actriţă la premiile Oscar. Este premiată și pentru angajamentul său în domeniul apărării în calitate de ambasador al bunăvoinţei al PNUD şi de membru al Comitetului Olimpic Internaţional:
„Laureaţii Distinguished Leadership Awards 2024 sunt reprezentanţi şi lideri globali remarcabili şi extrem de diferiţi, care au contribuit la o lume mai bună prin angajamentul şi contribuţiile lor de-a lungul vieţii", a declarat Frederick Kempe, preşedinte şi director general al Consiliului Atlantic, citat pe site-ul instituţiei.
Gala Distinguished Leadership Awards reuneşte o audienţă internaţională de nivel înalt
Gala reunește peste şase sute de lideri politici, de afaceri și militari. Printre laureaţii ediţiilor anterioare se numără foştii preşedinţi americani George W. Bush, William J. Clinton, George H.W. Bush şi vicepreşedintele pe atunci Joe Biden; preşedintele Comisiei Europene, Ursula von der Leyen; actualii şi foştii directori generali ai Fondului Monetar Internaţional, Kristalina Georgieva şi Christine Lagarde; directorul general al Organizaţiei Mondiale a Comerţului, Ngozi Okonjo-Iweala; secretarul general al NATO, Jens Stoltenberg; şi artişti iluştri, printre care Dua Lipa, Lionel Richie, Bono, Gloria Estefan şi Renee Fleming.
Creat în 1961, Consiliul Atlantic este o organizaţie non-profit. Anagații Consiliului trebuie să menţină standarde înalte de integritate personală şi profesională, deschidere şi onestitate în comunicările şi relaţiile dintre ei, cu alte organizaţii, cu oficialii guvernamentali, cu mass-media şi cu publicul.
În anul 1996 a fost luată decizia de a premia lideri internaționali de marcă.